Prvi put od preuzimanja dužnosti predsjednice Republike Hrvatske, predsjednica Kolinda Grabar-Kitarović boravit će u Bruxellesu gdje će se sastati s najvišim dužnosnicima EU-a i NATO-a, objavili su iz Ureda predsjednice.
Službeni posjet predsjednica Republike započet će u srijedu, 29. travnja, u 13 sati u sjedištu NATO-a gdje će održati sastanak s glavnim tajnikom NATO-a Jensom Stoltenbergom. Istog dana u 18 sati u sjedištu Europskog vijeća, u zgradi Justus Lipsius, susrest će se s predsjednikom Europskog vijeća Donaldom Tuskom.
Drugog dana posjeta, u četvrtak, 30. travnja u 11 sati, u sjedištu Europske komisije, predsjednica Grabar-Kitarović održat će sastanak s predsjednikom Jean-Claudeom Junckerom. Tijekom službenog posjeta Bruxellesu predsjednica Republike posjetit će Stalno predstavništvo Republike Hrvatske pri NATO-u i Stalno predstavništvo Republike Hrvatske pri Europskoj uniji.